寄題荆南王君行牧齋
作者：項安世
朝代：宋

paragraphs: 千斤黑牸將黄犢，八歲山童手堅竹。
呵牛行前童御之，坤艮爲謙直初六。
夷山入地山已庳，微陰更在山之麓。
觀爻玩象謙復謙，不待占辭意先足。
姬公作繇更何言，利用直堪航四瀆。
雖然用著體未明，後學相尋誰與告。
拳拳魯叟重抽關，此路欲行須自牧。
有如子稚母更柔，弭耳阿童惟所逐。
曉隨鞭影上岡巒，暮載歌聲返茅屋。
不知身大童子小，但覺氣和情性熟。
王郎於我丈人行，少秉謙爻晚尤篤。
自稱身是牧牛人，不向天家請官粟。
書來蜀道告我言，牧事年來有條目。
成時直到東家矩，造端先自西鄰牿。
邪閑誠存定章程，石確龍潜防反覆。
已將四語了卿法，更用一言從我卜。
我生冉冉向無聞，此事駸駸下喬木。
三年道路寡師友，萬里奔馳妨誦讀。
角羈聞道老無成，此語最悲那可復。
急須水落下夔門，走向牧齋聽一曲。